**ПРЕДЛОГ - ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОН ЗА ОСНОВАЊЕ НА ЈАВНО ПРЕТПРИЈАТИЕ МАКЕДОНСКА РАДИОДИФУЗИЈА**

**Член 1**

Во Законот за основање на Јавно претпријатие Македонска радиодифузија-Скопје („Службен весник на Република Македонија“ бр.6/1998; 98/2000 и 48/2009) во членот 2 став 2 зборовите „Законот за радиодифузната дејност“ се заменуваат со зборовите „Законот за аудио и аудиовизуелни медиумски услуги“.

**Член 2**

Членот 5 се менува и гласи:

„Дејности на јавното претпријатие се:

- пренос и емитување на програмите и програмските сервиси што ги обезбедува јавниот радиодифузен сервис Македонска радиотелевизија (во натамошниот текст: МРТ), согласно Законот за аудио и аудиовизуелни медиумски услуги,

- за потребите на МРТ експериментално пренесува и емитува програми и/или програмски сервиси;

- развој, проектирање, изградба, одржување и употреба на јавни електронски комуникациски мрежи и средства и /или обезбедување на јавни електронски комуникациски услуги, согласно Законот за електронските комуникации;

- контрола и мерење на квалитетот и покриеноста на територијата на Република Македонија на програмските сервиси кои ги пренесува и емитува јавното претпријатие.“

**Член 3**

 Членот 7 се менува и гласи:

„Јавното претпријатие дејностите утврдени во членот 5 од овој закон ги врши преку:

- три радио мрежи на ултра кратки бранови (ВХФ/ФМ),

- една радио мрежа на средни бранови ( СБ ),

- дигитални мултиплекси,

- мрежа на микробранови дигитални преносни врски и

- пристап до сателит (up-link) и/или пренос на програмските сервиси на МРТ преку интернет, согласно одредбите од овој Закон.“

**Член 4**

Членот 8 се менува и гласи:

„Јавното претпријатие се грижи за обезбедување, оптимална чујност и гледаност на програмските сервиси на МРТ, што се емитуваат преку мрежите од член 7 од овој Закон.“

**Член 5**

Во член 10 став 5 зборовите „Советот за радиодифузија“ се заменуваат со зборовите „Советот на Агенцијата за аудио и аудиовизуелни медиумски услуги“.

**Член 6**

 Во член 11 став 1 алинеја 2 по зборовите „Правилникот за внатрешна организација“ се додават зборовите „Правилникот за систематизација на работните места, Правилникот за плати и други надоместоци“

**Член 7**

Во член 14 став 4 се менува и гласи:

„За директор на Јавното претпријатие може да биде избрано лице кое е државјанин на Република Македонија, со завршено високо образование, со работно искуство од најмалку пет години во областа на радиодифузијата или електронските комуникации.“

**Член 8**

Во член 16 став 1 зборовите „радиодифузна такса“ се заменуваат со зборовите „финансиските средства обезбедени од“.

Ставот 2 се брише.

Во став 3, којшто станува став 2, зборовите „од ставот 2 на овој член“ се заменуваат со зборовите „на јавниот радиодифузен сервис МРТ“.

Во став 4, којшто станува став 3, зборовите „посебно сметководство“ се заменуваат со зборовите „посебна сметководствена евиденција“, а зборовите „од ставот 2 на овој член“ се заменуваат со зборовите „на јавниот радиодифузен сервис МРТ“.

**Член 9**

По членот 16-а се додава нов член 16-б, кој гласи:

„Член 16-б

Јавното претпријатие донесува Годишна програма за работа и истото е должно да ја достави до Владата на Република Македонија најдоцна до 30 октомври во тековната година, а којашто се однесува за наредната година и истата особено треба да содржи:

- програма за работа за наредната година со планирани активности особено за исполнување на обврските согласно со овој закон и

- финансиски план за нaредната година кој ги содржи планираните приходи и расходи за наредната година групирани по структура, како и предвидени капитални инвестиции за наредната година.

Финансискиот план од ставот (1) алинеја 2 на овој член го одобрува Владата на Република Македонија најдоцна до 31 декември во тековната година.

Јавното претпријатие е должно да донесе Годишен извештај за работа за претходната година, кој е должно да го достави до Владата на Република Македонија на разгледување најдоцна до 31 март во тековната година и истиот особено треба да содржи:

- извештај за реализација на програмата за работа од претходната година,

- финансиски извештај за реализација на финансискиот план од претходната година и годишна сметка, со податоци за реализирани приходи, расходи, побарувања и обврски од претходната година групирани по структура и

- ревизорски извештај од независен овластен ревизор и ревизорски извештај од Државниот завод за ревизија, доколку е извршена ревизија од него, како и ставот на претпријатието во однос на резултатите од извршената ревизија.

Во прилог на годишниот извештај за работа на претпријатието за претходната година се доставува и усвоената годишна програма за работа за претходната година.“

**Член 10**

 Овој закон влегува во сила осмиот ден од денот на објавувањето во „Службен весник на Република Македонија“.

**ТЕКСТ НА ОДРЕДБИ ОД ЗАКОН ЗА ОСНОВАЊЕ НА ЈАВНО ПРЕТПРИЈАТИЕ МАКЕДОНСКА РАДИОДИФУЗИЈА**

Член 2

Јавното претпријатие од член 1 на овој закон врши дејност од јавен интерес во областа на електронските комуникации.

Јавното претпријатие Македонска радиодифузија дејноста ја врши под услови и начин определен со Законот за радиодифузната дејност, Законот за електронски комуникации, Законот за јавните претпријатија, со овој закон и други закони.

Член 5

Дејности на Јавното претпријатие се:

- пренос и емитување на програмските сервиси на јавниот радиодифузен сервис Македонска радиотелевизија (во натамошниот текст: МРТ), на целата територија на Република Македонија,

- пренос и емитување на програмскиот сервис наменет за активностите на Собранието на Република Македонија на целата територија на Република Македонија,

- развој, проектирање, изградба, одржување и употреба на јавни електронски комуникациски мрежи и средства и обезбедување на јавни електронски комуникациски услуги и

- контрола и мерење на квалитетот и покриеноста на територијата на Република Македонија со радио и телевизиски сигнали емитувани од МРТ, како и контрола и мерење на пречки од други радиодифузни станици.

Член 7

Јавното претпријатие дејностите утврдени во членот 5 алинеи 1 и 2 од овој закон ги врши преку:

- три радио мрежи на ултра кратки бранови (ВХФ/ФМ),

- една радио мрежа на средни бранови ( СБ ),

- три телевизиски мрежи ( ВХФ и УХФ ),

- дигитален мултиплекс ( ДВБ – Т ) и

- мрежа на микробранови аналогни и дигитални преносни врски.

Изградбата на мрежата од ставот 1 алинеја 4 на овој член наменета за пренос и емитување на програмските сервиси на МРТ и за пренос на програмскиот сервис наменет за емитување на активностите на Собранието на Република Македонија ја врши Јавното претпријатие врз основа на студија за изградба на дигитална мрежа одобрена од Владата на Република Македонија.

Член 8

Јавното претпријатие се грижи за обезбедување, оптимална чујност и гледаност на програмите на територијата на Република Македонија што се емитуваат преку основната радиодифузна мрежа.

Член 10

Управниот одбор се состои од седум членови.

Членовите на Управниот одбор ги именува и разрешува Владата на Република Македонија.

За член на Управен одбор може да биде именувано лице кое има завршено високо образование од областа на електротехничките науки, правото или економијата со работно искуство над пет години и со посебни знаења од областа на радиодифузијата и електронските комуникации, а притоа имајќи ја предвид соодветната застапеност на припадниците на заедниците.

Членовите на Управниот одбор не можат да имаат лично, или преку трето лице или по која било основа интереси во претпријатие или трговско друштво кое е во деловни односи со Јавното претпријатие, кои би можеле да имаат какво било влијание на нивната независност и непристрасност во одлучувањето во Јавното претпријатие.

За член на Управниот одбор не може да биде избран претседателот и член на Владата на Република Македонија, претседателот и член на Советот за радиодифузија, лице вработено во радиодифузна организација или во државни органи, членови на раководствата на политичките партии, како и лица кои имаат удели, акции или други економски интереси во радиодифузните организации.

Членовите на Управниот одбор се избираат за време од четири години.

Член 11

Управниот одбор на Јавното претпријатие ги врши следниве работи:

- го донесува Статутот на Јавното претпријатие по претходна добиена согласност од Владата на Република Македонија,

- го донесува Правилникот за внатрешна организација и другите акти на Јавното претпријатие,

- ја усвојува Годишната програма за работа и развој на Јавното претпријатие по претходно добиена согласност од Владата на Република Македонија,

- одлучува за употреба на средствата остварени со работењето на Јавното претпријатие и покривање на загубите по претходно добиена согласност од Владата на Република Македонија,

- ја усвојува годишната сметка по претходно добиена согласност од Владата на Република Македонија,

- го усвојува годишниот извештај за работењето на Јавното претпријатие по претходно добиена согласност од Владата на Република Македонија,

- ги усвојува кварталните извештаи и шестмесечните извештаи за работа на Јавното претпријатие по претходно добиено мислење на Надзорниот одбор за контрола на материјално-финансиското работење,

- го усвојува Ценовникот на услуги на Јавното претпријатие по претходно добиена согласност од Владата на Република Македонија,

- го избира и разрешува директорот на Јавното претпријатие врз основа на јавен конкурс,

- донесува деловник за својата работа и

- врши други работи утврдени со Статутот на Јавното претпријатие.

Член 14

Со работата на Јавното претпријатие раководи директор кој го избира, односно разрешува Управниот одбор.

Директорот може да определи вработен кој во негово отсуство го заменува и го води тековното работење на Јавното претпријатие.

Директорот се избира за време од четири години.

За директор на Јавното претпријатие може да биде избрано лице кое има завршено високо образование од областа на електротехничките науки, со работно искуство над пет години и со посебни знаења од областа на радиодифузијата и електронските комуникации.

Постапката на избор на директорот поблиску се уредува со Статутот на Јавното претпријатие.

Член 16

Средствата за работењето и развојот на Јавното претпријатие се обезбедуваат од радиодифузната такса, Буџетот на Република Македонија, од приходите кои се остваруваат со обезбедување на јавни електронски комуникациски услуги во кои не е опфатен преносот и емитувањето на програмските сервиси на МРТ, од кредитни средства, донации и од други извори во согласност со закон.

Средствата за покривање на трошоците за развој, проектирање, изградба, одржување и употреба на јавните аналогни и дигитални радиодифузни мрежи наменети за пренос и емитување на програмските сервиси на МРТ и за пренос на програмскиот сервис наменет за емитување на активностите на Собранието на Република Македонија се обезбедуваат од радиодифузната такса и средствата обезбедени за оваа намена во Буџетот на Собранието на Република Македонија за што Јавното претпријатие е должно да изготвува посебен финансиски план за реализација на буџетските средства во соодветната година и извештај за реализираните буџетски средства добиени согласно со овој план за определената финансиска година.

Обезбедувањето на јавните електронски комуникациски услуги кои не се наменети за вршење на пренос и емитување на програмските сервиси од ставот 2 на овој член, Јавното претпријатие ќе го врши со надоместок по цени утврдени во Ценовникот на Јавното претпријатие.

Јавното претпријатие е должно да води посебно сметководство за активностите поврзани со обезбедување на јавните електронски комуникациски услуги кои не се наменети за вршење на пренос и емитување на програмските сервиси од ставот 2 на овој член, на начин и постапка утврдени со Законот за јавните претпријатија и друг закон.